In Mourning (band)

**In Mourning** er et svensk band innen sjangeren melodisk death metal (melodeath), grunnlagt i Falun i 2000.

## Historie
In Mourning ble startet i 2000 av Tobias Netzell, Christian Netzell, Pierre Stam, Björn Pettersson og Tim Nedergard. Bandets opprinnelige gothmetal-uttrykk utviklet seg gradvis til melodeath i løpet av de første årene, med innspillingen av fem demoer: *In Mourning* (2000), *Senseless* (2002), *Need* (2003), *Confessions of the Black Parasite* (2004) og *Grind Denial* (2006).

I 2008 signerte de med det norske plateselskapet Aftermath Music og ga ut debutalbumet *Shrouded Divine*. Albumet fikk gjennomgående positive anmeldelser fra europeiske musikknettsteder og -magasiner.

I mai 2009 kunngjorde bandet at de hadde signert en avtale om to album med det singaporske plateselskapet Pulverised Records. Deres andre album, *Monolith*, ble sluppet i januar 2010. Mottagelsen var svært positiv, og bandet ble betegnet som *«Helt klart et av de mest spennende nye bandene i verden»* mens de stilmessig ble beskrevet som en blanding av Opeth, In Flames og Dark Tranquility.

I november 2011 kunngjorde In Mourning på sin offisielle nettside at de hadde signert med Spinefarm Records. Deres tredje album, *The Weight Of Oceans*, ble utgitt i 2012 og regnes som bandets gjennombrudd. I et intervju fortalte bandet: *«Konseptet er en historie om en mann med sterk frykt for havet. Han blir overtalt av en gruppe gamle sjømenn til å dra ut på en reise til havs for å overvinne frykten sin.* *Albumet forteller den mytologiske historien om reisen hans, der han seiler over bølgene og møter alle slags eventyrlige ting som gigantiske sjømonstre, stormer og øde øyer.»*Bandet tok en pause på et par år på grunn av personlige forpliktelser (*«we all started getting kids to left and right»*). Ved årsskiftet 2013–2014 gjenopptok de aktiviteten, men i januar 2014 forlot trommeslager Christian Netzell bandet på grunn av musikalske uenigheter. Han ble erstattet av Mattias Bender, opprinnelig for resten av turnésesongen 2014, men fra mars som fast bandmedlem. Allerede i desember samme år forlot imidlertid Bender bandet, og Daniel Liljekvist (Katatonia) ble med for vinterens konserter i Polen og Norge.

I mai 2016 ga In Mourning ut sitt fjerde studioalbum, *Afterglow*, på Agonia Records. Like etter ble Joakim Strandberg-Nilsson med på trommer. I 2018 skjedde det så et skifte på bass, da Stam forlot bandet og ble erstattet av Sebastian Svalland. Utskiftningene medførte at den til da toårige platesyklusen ble brutt, og det femte studioalbumet, *Garden of Storms*, ble først sluppet i oktober 2019.

I november 2021 ga In Mourning ut sitt sjette studioalbum, *The Bleeding Veil*, på bandets eget plateselskap Dalapop. 

Strandberg-Nilsson tok pause fra høsten 2021 for å spille med Dark Tranquillity på deres 2021/2022-turné. I mars 2024 ble det kunngjort at han hadde sluttet for godt, og høsten 2025 ble hans erstatter Cornelius Althammer tatt opp som fast medlem av bandet. 

Bandet sjuende album, *The Immortal*, ble utgitt på Supreme Chaos Records i august 2025.

## Musikalsk stil
Stilmessig har In Mourning et distinkt lydbilde med tre gitarister som veksler mellom soloer og tunge, rytmisk riff med melodiske fraser, samt to vokalister som begge bruker både growl og renvokal-teknikk.

Originalmedlemmene Tobias Netzell, Nedergård og Pettersson står for låtskrivingen, der Netzell bidrar med det melodiske og riffene mens de to andre bidrar til det litt røffere lydbildet. Pettersson skriver også tekstene.

Med en signaturmiks av melankolske melodier og brutal tyngde har bandet nådd et publikum som setter pris på Opeths progressive dynamikk men ønsker mer growl og tyngde i kombinasjon med melankolien som er typisk for goth og doom.

## Bandmedlemmer

* Tobias Netzell – vokal, gitar (2000–)
* Björn Pettersson – gitar (2005–), vokal (2011–)
* Tim Nedergård – gitar (2006–), bass (studio, 2022–)
* Cornelius Althammer – trommer (2024–)

### Tidligere

* Tommy Eriksson – gitar (2000–2003)
* Christian Netzell – trommer (2000–2014)
* Pierre Stam – bass (2000–2017)
* Jon Solander – gitar, vokal (2005–2006)
* Mattias Bender – trommer (2014)
* Daniel Liljekvist – trommer (2014–2018)
* Sebastian Svalland – bass (2017–2022)
* Joakim Strandberg-Nilsson – trommer (2018–2024)

## Diskografi

### Studioalbum

* 2008: *Shrouded Divine* (Aftermath Music)
* 2010: *Monolith* (Pulverised Records)
* 2012: *The Weight of Oceans* (Spinefarm Records), gjenutgivelse i 2025
* 2016: *Afterglow* (Agonia Records)
* 2019: *Garden of Storms* (Agonia Records)
* 2021: *The Bleeding Veil* (Dalapop)
* 2025: *The Immortal* (Supreme Chaos Records)

### Demoer

* 2000: *In Mourning*
* 2002: *Senseless*
* 2003: *Need*
* 2004: *Confessions of the Black Parasite*
* 2006: *Grind Denial*

## Referanser